Legeplads indviet i Virring - Uge-bladet Skanderborg
Søren Erik Pedersen (V) fra Undervisning- og børneudvalget havde rigtig god hjælp, da snoren, der markerede den officielle indvielse af Bakkehusets nye legeområde, blev klippet. Flere af børnene spurgte, om det var flagstangen, der skulle klippes over - men det blev ved en rød snor.
Alle fotos: Sonne
Legeplads indviet i Virring
Bakkehuset har opgradet legemulighederne for sine børn
Bakkehuset i Virring råder nu over et brag af et legeområde i flere niveauer
Se billederne fra åbningsfesten her
Lars Kjær, leder af Bakkehuset, holdt tale i den bidende kulde og glædede sig på vegne af både Bakkehusets børn og på vegne af hele Virring og omegn. Han opfordrede til, at legepladsen også bliver brugt, når Bakkehuset ikke har åbent. Det er nemlig meningen.
Den nye legeplads kan byde på en længere række af forskellige muligheder for at udfolde sig. Det gælder blandt andet gyngerne, som børnene i Bakkehuset dog også har fundet ud af at benytte som hængekøjer. Legepladsen er delt ind, så børnehave- og vuggestuebørn kan adskilles.
Børnene fra Bakkehuset havde faktisk snydt en anelse og taget legepladsen i brug før den officielle indvielsen. Men da denne løb af stablen fredag eftermiddag var børnene mere end med på at gøre dagen festlig - blandt andet ved at synge Povl Kjøllers klassiker ’Jeg er så glad for min cykel’.
Indvielsen af den nye legeplads blev rundet af med en omgang boller og cacao. Børnene brugte også eftermiddagen til at vise deres forældre rundt på matriklen, hvor der er mange nye, fine ting. En ting mangler dog: Det mudderhul, der var meget populært på den gamle legeplads.
Publiceret: 18. Januar 2018 10:00